Tillögur um framtíðarskipan líknarþjónustu Starfshópur sem Svandís Svavarsdóttir heilbrigðisráðherra skipaði til að gera tillögur að skipulagningu líknar - og lífslokameðferðar höfuðborgarsvæðinu , Suðurnesjum , Suðurlandi og Vesturlandi hefur skilað ráðherra skýrslu með niðurstöðum sínum . Ráðherra tók við skýrslunni og fékk greinargóða kynningu hópsins á efni hennar og tillögum á fundi í ráðuneytinu í fyrir helgi . Hlutverk starfshópsins var að taka saman yfirlit yfir þá þjónustu sem stendur til boða sjúklingum á þessu svæði sem eru í þörf fyrir líknar - og lífslokameðferð , greina núverandi þjónustuþörf , gera tillögur um skipulag og framkvæmd þjónustunnar til framtíðar og setja fram áætlun um kostnað við undirbúning og rekstur í samræmi við tillögurnar . Áður hafði annar starfshópur fjallað um skipulagningu líknar - og lífslokameðferðar á Akureyri og á starfssvæðum heilbrigðisstofnana Vestfjarða , Norðurlands og Austurlands og má lesa um niðurstöður hans í skýrslunni Samþætting líknar - og lífslokameðferðar : Norðlenska líkanið sem birt var í desember 2017 . Hliðsjón af heilbrigðisstefnu og tilmælum WHO Starfshópurinn sem nú hefur skilað skýrslu sinni byggði vinnu sína meðal annars á tilmælum Alþjóðaheilbrigðismálastofnunarinnar um að líknarmeðferð verði hluti af heilbrigðisþjónustu þjóða . Sérstaklega var horft til heilbrigðisstefnu til ársins 2030 með hliðsjón af áherslum um veitingu réttrar þjónustu á réttum stað , mikilvægi þjónustustýringar og samspils fyrsta , annars og þriðja stigs heilbrigðisþjónustu og einnig var byggt á þeim áherslum sem fram koma í samstarfsyfirlýsingu ríkisstjórnarinnar um eflingu heimahjúkrunar og áherslum gildandi fjármálaáætlunar þar sem sett er fram markmið um að bæta aðgengi sjúklinga að sérhæfðri líknar - og lífslokameðferð á heimilum sínum . Tillögur starfshópsins eru nokkuð margar og settar fram skipulega með upplýsingum um skilgreind markmið einstakra verkefna , um framkvæmdaaðila , mælikvarða og áætlaðan kostnað . Fjallað er jöfnum höndum um líknarþjónustu í heimahúsum , á hjúkrunarheimilum , heilbrigðisstofnunum og sjúkrahúsum . Tillögurnar snúa meðal annars að menntun fagstétta , aukinni þverfaglegri nálgun og meiri sérhæfingu , bættri miðlun gagna , bættri skráningu um líknarmferð , fræðslu til almennings og svo mætti áfram telja . Af einstökum tillögum má nefna tillögu um að Landspítali fái hlutverk sem miðlæg miðstöð líknarmeðferðar með vísan til þess að spítalinn starfræki fjölbreytta og sérhæfða líknarþjónustu og byggi á rúmlega tuttugu ára reynslu hvað það varðar . Formaður starfshópsins var Berglind Víðsdóttir hjúkrunarfræðingar á Landspítala . Aðrir í hópnum voru Valgerður Sigurðardóttir læknir á Landspítala , Rún Halldórsdóttir læknir við Heilbrigðisstofnun Vesturlands , Sigurður Árnason læknir við Heilbrigðisstofnun Suðurnesja og Anna María Snorradóttir , framkvæmdastjóri hjúkrunar við Heilbrigðisstofnun Suðurlands . Starfsmaður hópsins var Helga Harðardóttir , sérfræðingur í heilbrigðisráðuneytinu . Skýrsla starfshópsins verður nú tekin til umfjöllunar í ráðuneytinu þar sem lagt verður mat á tillögurnar og hvernig megi forgangsraða þeim með hliðsjón af ávinningi og fjármögnun einstakra verkefna .